tttarun/llama2_hindi huggingface dataset:
निम्नलिखित पर टिप्पणी करें। (1) घृणा (2) ख़ुशी
उत्तर :
(1). घृणा एक मनोवैज्ञानिक स्थिति है। यह तब उत्पन्न होती है, जब कोई अरुचिकर या अप्रिय घटना का सामना करता है। यह घृणा भोजन, किसी व्यक्ति या समूह, जाति, धर्म किसी के भी प्रति हो सकती है। इसके फलस्वरूप उन पहलुओं के प्रति नकारात्मक अभिवृत्ति का निर्माण होता है।
यद्यपि प्रारंभ में घृणा को केवल शारीरिक संदूषकों की प्रतिक्रिया स्वरूप उत्पन्न प्रेरणा माना गया लेकिन यह नैतिक और सामाजिक संदूषकों पर भी लागू की गई। उदाहरणस्वरूप जब कोई व्यक्ति या समूह किसी दूसरे व्यक्ति या समूह के प्रति यह अनुभव करता है कि वह धोखेबाज, बलात्कारी, हत्यारा या दूसरों को चोट पहुँचाने वाला है, तो वे प्रतिक्रियास्वरूप उस व्यक्ति या समूह से दूरी बना लेते हैं।
(2).  खुशी एक ऐसी भावनात्मक या मानसिक स्थिति है जिसे एक-दूसरे के बीच सकारात्मक या सुखद भावनाओं के संदर्भ में संतुष्टि से लेकर तीव्र आनंद की प्राप्ति के रूप में परिभाषित किया जा सकता है। भारतीय दर्शन में इसका महत्त्वपूर्ण स्थान है। खुशी बौद्ध शिक्षाओं का केंद्रीय विषय है, जिसके अंतर्गत अष्टांगिक मार्ग को पालन करते हुए परम सुख की कल्पना की गई। वहीं, हिन्दू धर्म में पतंजलि (योगसूत्र के लेखक) ने आनंद (खुशी) के मनोवैज्ञानिक और सत्तामूलक जड़ों पर काफी विस्तृत रूप में लिखा है।
वर्तमान में धन को खुशी का साधन माना जाने लगा है। लेकिन वास्तविकता यह है कि धन एक निश्चित सीमा तक ही ख़ुशी प्रदान करने में सहायक है। वास्तविक खुशी वह है, जो न केवल स्वयं को मानसिक संतुष्टि और आनंद प्रदान करे, बल्कि दूसरों के कल्याण को भी बढ़ावा दे।
द्वितीय प्रशासनिक सुधार आयोग की रिपोर्ट के अनुसार शासन में विवेकशीलता भ्रष्टाचार को बढ़ावा देती है। क्या आप इस बात से सहमत हैं? अपने उत्तर के पक्ष में तर्क दें। साथ ही विवेकशीलता को कम करने हेतु सुझाव प्रस्तुत करें।
उत्तर :
भूमिका में :- 
विवेकशीलता को संक्षेप में समझाते हुए उत्तर प्रारंभ करें।
विषय-वस्तु में :-
भूमिका से लिंक रखते हुए प्रथम पैराग्राफ में बताएँ कि विवेकशीलता भ्रष्टाचार को जन्म देती है, जैसे :
व्यवस्था में विवेकशीलता के आधिक्य से भ्रष्टाचार के अवसर सरकारी तंत्र के हाथों में अधिक हो जाते हैं।
विवेकशीलता व्यक्ति में स्वार्थता को जन्म दे सकती है।
व्यक्ति हित, पक्षपात, भाई-भतीजावाद आदि को बढ़ावा देती है।
संगठनों की कार्य संस्कृति दूषित होती है तथा सार्वजनिक संसाधनों के दुरुपयोग को बढ़ावा मिलता है।
यदि प्रशासन में पारदर्शिता और जवाबदेही का अभाव होता है तो विवेकशीलता भ्रष्टाचार की दर को तीव्र कर देती है।
प्रथम पैराग्राफ से लिंक रखते हुए द्वितीय पैराग्राफ में प्रशासन में विवेकशीलता के महत्त्व को बताएँ, साथ ही विवेकशीलता को कम करने के उपायों पर चर्चा करें, जैसे :
सूचना प्रौद्योगिकी के प्रयोग को बढ़ावा।
सुपरिभाषित मार्गदर्शी सिद्धांत।
प्रभावी निरीक्षण और गतिविधियों की समीक्षा इत्यादि को विश्लेषित करके लिखें।
अंत में प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट : निर्धारित शब्द-सीमा में विश्लेषित करके लिखें।
सिटीज़न चार्टर ‘प्रभावी और अनुक्रियाशील’ सरकार की स्थापना हेतु लाया गया था किंतु यह अपने उद्देश्यों में असफल रहा है। इसकी असफलता के कारणों का उल्लेख करते हुए इसे प्रभावी रूप से लागू करने के लिये सुझाव प्रस्तुत करें।
उत्तर :
भूमिका में :- 
प्रभावी भूमिका लिखते हुए सिटीज़न चार्टर के उद्देश्यों को बताएं।
विषय-वस्तु में :-
भूमिका से लिंक रखते हुए सिटीजन चार्टर की असफलता के कारणों को बताएँ। जैसे :-
समीक्षाधीन अधिकांश नागरिक अधिकार घोषणा पत्र अपने प्रावधानों को प्रभावी ढंग से प्रस्तुत करने में असफल रहे हैं। जैसे- 60% चार्टर से ‘विज़न स्टेटमेंट’ गायब था।
नौकरशाही की उदासीनता और काम करने का दफ्तरशाही ढंग।
प्रयोग की गई भाषा का जनसंख्या के बड़े भाग की समझ से परे होना, फलस्वरूप संप्रेषण की असफलता।
हितधारकों की सीमित भागीदारी और प्रणालीबद्ध पहचान का अभाव।
पर्याप्त प्रचार-प्रसार का अभाव।
नागरिक हितैषी सोच का अभाव तथा हितधारकों द्वारा चर्चा करने या प्रतिक्रिया देने के लिये उचित माध्यम का न होना।
शिकायत निवारण की घटिया प्रणाली। स्थापित पद्धतियाँ या तो घटिया हैं या फिर पुरानी पड़ चुकी हैं।
पारदर्शिता और विश्वसनीयता की कमी।
उपर्युक्त कारणों को देखते हुए सिटीज़न चार्टर के प्रभावशाली क्रियान्वयन हेतु निम्नलिखित प्रयास किये जा सकते हैः
सिटीज़न चार्टर के एक निश्चित मॉडल को स्थानीय भाषा में तैयार किया जाना चाहिये, जिसमें आवश्यक सभी सूचनाएँ उल्लिखित हों। सिटीज़न चार्टर तैयार करते समय नागरिकों की भागीदारी सुनिश्चित की जाए।
शिकायत निपटान प्रणाली हेतु संगठन के उत्तरदायी अधिकारियों को पर्याप्त प्रशिक्षण प्रदान करना। इसके अलावा, सूचना एवं संचार प्रौद्योगिकी के द्वारा ई-शिकायत की सुविधा आदि प्रदान करना।
प्रेस, इलेक्ट्रॉनिक मीडिया के माध्यम से प्रचार-प्रसार हेतु समग्र दृष्टिकोण अपनाना और प्रयोक्ताओं की भागीदारी सुनिश्चित करना।
कार्यालय में ग्राहक-मित्रता वाले वातावरण का निर्माण करना।
शक्तियों का विकेंद्रीकरण और प्रत्यायोजन।
समय-समय पर फीडबैक प्राप्त करना तथा उनसे प्राप्त सूचनाओं की समीक्षा हेतु विशेषज्ञ समिति का गठन करना।
नागरिकों की पहल को प्रोत्साहित करने के लिये पुरस्कार योजनाएँ। इत्यादि 
प्रश्नानुसार संक्षिप्त, संतुलित एवं सारगर्भित निष्कर्ष लिखें।
नोट : निर्धारित शब्द-सीमा में विश्लेषित करके लिखें।
ऐसा अक्सर कहा जाता है कि किसी व्यक्ति को बिना प्रतिफल की कामना के कर्त्तव्यपरायणता के साथ अपना कर्तव्य निभाना चाहिये लेकिन सामान्य व्यवहार में गैर-निष्पादनकारी कर्मचारी को अक्सर नजरअंदाज किया जाता है और बेहतर निष्पादनकारी कर्मचारी को सम्मानित दृष्टि से देखा जाता है। उक्त कथनों के मध्य आप किस प्रकार सामंजस्य स्थापित करेंगे?
उत्तर :
उत्तर की रूपरेखा:
कर्तव्यनिष्ठा से कार्य करने के आशय को उल्लेखित करें।
प्रदर्शन आधारित ‘कैरट एंड स्टिक’ की रणनीति को कर्तव्यनिष्ठा के साथ समन्वित करने का प्रयास।
कर्तव्यनिष्ठ व्यक्ति से यह अपेक्षा रखी जाती है कि वह अत्यंत ईमानदारी और सच्चाई के साथ अपने कार्यों को पूर्ण करे। परिणाम के साथ किसी प्रकार का लगाव, कार्य के दौरान फोकस और दक्षता को नुकसान पहुँचा सकता है। यह परिणाम निरपेक्ष नैतिकता का मूल सिद्धांत है।
अच्छा प्रदर्शन न करने वाले कर्मचारी को सज़ा और उच्च प्रदर्शन करने वाले को पुरस्कृत करना, पुरस्कार और दंड की नीति के दो भाग हैं। ये परिणाम निरपेक्ष नैतिकता की परिधि के अंतर्गत आते हैं। ये ‘कैरट एंड स्टिक’ की नीति पर आधारित हैं जो मनोबल एवं प्रेरणा को बढ़ावा देने के काम आते हैं। इस प्रकार कर्तव्यनिष्ठता के तर्क के मध्य समन्वय स्थापित किया जा सकता है।
इसी परिप्रेक्ष्य में कांट के नैतिक कर्त्तव्य की अवधारणा को देखा जा सकता है। इसके अनुसार व्यक्तिगत लाभों और हितों से इतर व्यक्ति को अपना कर्त्तव्य करना चाहिये। इस प्रकार कर्त्तव्य के लिये आत्मप्रेरण जो कि आंतरिक होना चाहिये, स्वयं नैतिक कानून है। अर्थात् उचित की अनुभूति होना जो डर, दंड या पुरस्कार से निरपेक्ष होना चाहिये। अतः प्रबंधक, टीम लीडर द्वारा किया गया प्रदर्शन मूल्यांकन एक बाह्य प्रेरणात्मक कार्य है। यह अल्पावधि हेतु सही है जो प्रभावी या निष्प्रभावी हो सकता है। परंतु दीर्घकालीन स्तर पर आंतरिक प्रेरणा और कर्त्तव्यनिष्ठा ही व्यक्तिगत तौर पर कार्यक्षमता को सकारात्मक रूप से प्रभावित करती है।
21वीं सदी को प्रायः सूचना क्रांति तथा उभरती सामाजिक पूंजी के युग के रूप में प्रस्तुत किया जाता है। भारत और पूरे विश्व में गैर-सरकारी संगठनों तथा स्वयं सहायता समूहों की संख्या में बढ़ोतरी हुई, साथ ही सामाजिक और साम्प्रदायिक संघर्ष की समस्याएँ, संसाधनों के वितरण को लेकर होने वाले विवाद, घुसपैठ, छात्र और राजनैतिक विरोध इत्यादि घटनाएँ चरम पर हैं। (a) वे कौन-से लोक व्यवस्था संबंधी मुद्दे/परिस्थितियाँ हैं जिनके तहत संबद्ध एजेंसियों द्वारा गैर सरकारी संगठनों, सामाजिक संगठनों और सामाजिक कार्यकर्ताओं की मदद को सूचीबद्ध किया जाए? (b) राज्य का सिविल सेवा अधिकारी होने के नाते वे कौन-से संरचनात्मक तंत्र होने चाहिये ताकि उपरोक्त संगठनों/समूहों/व्यक्तियों को, ‘सार्वजनिक व्यवस्था की स्थिति’ के पहले, उसके दौरान एवं उसके बाद शामिल किया जा सकता है? उपयुक्त तर्क दें।
उत्तर :
उत्तर की रूपरेखा :
सूचना क्रांति तथा गैर-सरकारी संगठन के संदर्भ में समस्याएं, चुनौतियाँ तथा समाधान।
संरचनात्मक तंत्र का उल्लेख करते हुए उपयोगिता पर प्रकाश डालें ।
निष्कर्ष।
वर्तमान सूचना प्रौद्योगिकी के युग में जहाँ नागरिकों के जीवन स्तर में सुधार आया है वहीं संसाधनों के बँटवारें, साम्प्रदायिक झगड़ों, विद्यार्थियों व राजनैतिक आंदोलनों ने चुनौतियाँ भी उत्पन्न की हैं। इन चुनौतियों से निपटने में एनजीओ की सहभागिता एक महत्वपूर्ण भूमिका अदा कर सकती है। इसी परिप्रेक्ष्य में एनजीओ, सामाजिक संगठनों को निम्नलिखित सार्वजनिक व्यवस्था संबंधी मुद्दों/क्षेत्रों के समाधान हेतु शामिल किया जा सकता हैः
कमज़ोर वर्गों, खासकर महिलाओं के विरुद्ध अपराध, बाल शोषण तथा किशोर अपराधियों, भिखारियों का पुनर्वास में। इससे एनजीओ की सामाजिक ज़िम्मेदारी को लक्षित किया जा सकेगा। 
शराब जैसे व्यसनों के प्रति नकारात्मक अभिवृत्ति के विकास में।
पारिवारिक, वैवाहिक और संपत्ति से संबंधित विवादों को सुलझाने में।
गाँव में अथवा गाँवों के मध्य विवादों के समाधान में।
साम्प्रदायिक तनाव कम करने, राय और जागरूकता के निर्माण में।
मुद्दों के बड़े संघर्षों के में परिवर्तित होने के पूर्व उनकी पहचान करने में।
शिकायत निवारण के ज़रिये जवाबदेही तय करने, प्रशासन और जनता के मध्य का इंटरफेस बनने में।
वामपंथी उग्रवाद, जाति संघर्ष को कम करने में।
सामाजिक कानूनों के प्रवर्तन तथा नागरिकों को सामाजिक ज़िम्मेदारी निभाने को प्रोत्साहित करने में।
हालाँकि, एक अन्य दृष्टिकोण इन एजेंसियों के कम प्रयोग को संदर्भित करता है क्योंकि इन एजेंसियों के अपने छुपे हुए एजेंडा हो सकते हैं।
गैर सरकारी संस्थानों, सामाजिक कार्यकर्ताओं आदि को शामिल करने के लिये संरचित तंत्रः
एसडीएम, एसडीपीओ और एनजीओ के सदस्य को सामूहिक रूप से ज़िम्मेदार बनाया जाना चाहिये। 
उपविभाजन और जिला स्तर पर समन्वय बैठकों का नियमित आयोजन किया जाना चाहिये।
इन संगठनों को प्रशिक्षण उपलब्ध करवाया जाना चाहिये।
एनजीओ को काली सूची में डाला को निकाला जाना चाहिये यदि उसे किसी गलत कृत्य में लिप्त पाया जाता है। 
एनजीओ पर निगरानी हेतु ट्रिब्यूनल का गठन किया जाना चाहिये। इससे समाज के प्रति एनजीओ के उत्तरदायित्व को सुनिश्चित किया जा सकेगा।
भावनात्मक लब्धि और बौद्धिक लब्धि के मध्य क्या अंतर है? प्रशासन में भावनात्मक बुद्धिमत्ता के अध्ययन की क्या उपयोगिता है?
उत्तर :
उत्तर की रूपरेखा:
भावनात्मक लब्धि क्या है?
बौद्धिक लब्धि किसे कहते है?
भावनात्मक बुद्धिमत्ता के प्रशासन में महत्व को उल्लेखित करें।
भावनात्मक/संवेगात्मक लब्धि (ई.क्यू.) द्वारा किसी परिस्थिति-विशेष में व्यक्ति की प्रतिक्रिया की क्षमता को मापा जाता है अर्थात् किसी परिस्थिति में कोई व्यक्ति कैसे प्रतिक्रिया करेगा। इसके अंतर्गत आत्म जागरूकता, प्रेरणा, सहानुभूति, आत्म प्रबंधन जैसे मूल्यों का संचालन होता है। 
बौद्धिक लब्धि (आई.क्यू.), ई.क्यू. से भिन्न है। आई.क्यू. किसी व्यक्ति की बौद्धिक क्षमता को मापता है जो तार्किकता पर आधारित होता है। उच्च आई.क्यू. संतुष्ट जीवन, सामाजिक सम्मान या उपलब्धि की गारंटी नहीं देता है। 
भावनात्मक बुद्धिमत्ता कुशल प्रशासन में महत्वपूर्ण भूमिका निभाता है। इसे, इस प्रकार समझा जा सकता हैः
कार्यस्थल पर सौहार्दपूर्ण माहौल बनाए रखने में सहायता मिलती है। 
सामाजिक पूंजी को बेहतर बनाने में मदद मिलती है। 
कार्य-निष्पादन क्षमता में सुधार होता है। 
प्रशासन के अंदर व्यक्तिगत संघर्षों में कमी व अंतर्वैयक्तिक संचार कौशल के विकास में अच्छे परिणाम देखने को मिलते हैं। 
प्रशासन अधिक करुणायुक्त होता है। इससे कमज़ोर वर्गों के जीवन स्तर को सुधारने में एक तेज़ी देखी जाती है। 
समूह भावना में काम करने, सांस्कृतिक बहुलवाद, नेतृत्व क्षमता, लक्ष्य आधारित कार्य, एकाग्रता जैसी विशेषताओं का विकास होता है। 
इस प्रकार भावनात्मक बुद्धिमत्ता एक दक्ष, समानुभूति और निष्पक्षता युक्त प्रशासन के विकास में महत्वपूर्ण भूमिका निभाती है।
आपके क्षेत्र में एक वृहद् धार्मिक सम्मेलन होने की संभावना है। यह संभावित है कि इसमें देश के कोने-कोने से और विदेशों से 25 लाख से भी अधिक लोग और स्वयंसेवक भागीदारी करेंगे। अनेक सम्मानित जनों की भी इस अवसर पर पहुँचने की संभावना है। इससे न केवल ‘सांस्कृतिक प्रोत्साहन’ की आशा है बल्कि इससे क्षेत्र को ‘आर्थिक प्रोत्साहन’ भी प्राप्त होगा। (a) राज्य के सिविल सेवा अधिकारी होने के नाते आप इस उत्सव का सुगम संचालन सुनिश्चित करने के लिये क्या करेंगे?
उत्तर :
उत्तर की रूपरेखा:
उपर्युक्त समस्या के  समाधान के लिये गए उठाए गए सैद्धांतिक और व्यावहारिक  कदम क्या होंगे?
इस विशाल धार्मिक-सांस्कृतिक कार्यक्रम के सफल, शांतिपूर्वक क्रियान्वयन हेतु एक लोक सेवक अधिकारी के रूप में, मैं निम्न कदम उठाऊंगाः
हितधारकः कार्यक्रम में हिस्सा लेने वाले लोग, पर्यावरण संबंधी एनजीओ, स्थानीय लोग एवं व्यापक समाज।
मुद्दाः उत्तरदायित्व, पर्यावरणीय नैतिकता।
तथ्यः धार्मिक एवं सांस्कृतिक उत्सव, कानून-व्यवस्था की चुनौतियाँ और पर्यावरणीय समस्याओं का समाधान।
वरीयताक्रमः कानून एवं व्यवस्था पर्यावरण स्वास्थ्य एवं स्वच्छता आपातकालीन प्रतिक्रिया बल आर्थिक गतिविधियाँ।
मैं, राज्य का लोक सेवा अधिकारी हूँ। अतः उत्सव की सफलता के लिये मैं अपने कनिष्ठों की एक मीटिंग बुलाकर कानून-व्यवस्था के सटीक क्रियान्वयन हेतु एक रोडमैप तैयार करूँगा। इसके साथ ही स्वयं सेवकों को रोडमैप की बारीकियों से अवगत कराकर उन्हें अलग-अलग ‘टीम लीडर’ के नेतृत्व में विभाजित करूँगा। इन अलग-अलग टीमों को अलग-अलग विशेषीकृत कार्य सौंपने के साथ प्रत्येक दिन की रिपोर्टिंग की व्यवस्था करवाऊंगा। पुलिस अधिकारी से बातकर मोबाइल पुलिस चौकी की व्यवस्था के साथ कानून-व्यवस्था को बनाए रखने का प्रयास करूंगा। उत्सव में देश-विदेश से 25 लाख लोगों के आने की संभावना है जिससे स्वास्थ्य व स्वच्छता का मुद्दा उभरता है। अतः कार्यक्रम स्थल पर स्वास्थ्य सुविधाओं की व्यवस्था करवाऊंगा। इसके लिये जिले के मुख्य चिकित्सा अधिकारी से वार्तालाप कर कार्यक्रम स्थल पर चिकित्सा शिविरों की व्यवस्था करवाऊंगा। साथ ही नगर निगम अधिकारी से बात करके स्वच्छता हेतु प्रत्येक 20 मीटर की दूरी पर डस्टबिन की व्यवस्था व सफाई कर्मचारियों की उपस्थिति सुनिश्चित करवाऊंगा। साथ ही लोगों की स्वच्छता जानकारी हेतु जगह-जगह पोस्टर लगवाऊंगा व माइक से अपील करवाऊंगा ताकि सभी लोग कूड़ा ‘डस्टबिन’ में ही डालें। किसी आपदा के संभावित खतरे को कम करने हेतु एक आपातकालीन प्रतिक्रिया बल को तैयार करवाऊंगा। साथ ही उत्सव के पहले इस प्रतिक्रिया बल की मॉकड्रिल आयोजित करवाऊंगा। उत्सव के दौरान लगने वाले मेले, दुकानों, रेहड़ी इत्यादि के लिये पूर्व लाइसेंस व्यवस्था को सुनिश्चित करूंगा। इसके द्वारा आर्थिक गतिविधियों के प्रबंधन को सुनिश्चित किया जाएगा। यह ध्यान रखा जाएगा कि लाइसेंस जारी करते वक्त आवश्यक जरूरतों को ईमानदारी पूर्वक पूर्ण किया जाएगा।
“क्रोधित कोई भी हो सकता है, यह आसान है। लेकिन उचित व्यक्ति से उचित सीमा तक, उचित समय पर, उचित उद्देश्य के लिये उचित तरीके से क्रोध व्यक्त करना सरल नहीं है।” (अरस्तू)
उत्तर :
उत्तर की रूपरेखा:
कथन से आशय क्या है,स्पष्ट करें?
क्यों उचित तरीके से क्रोध को अभिव्यक्त करना सरल नहीं है?
उपरोक्त कथन किसी व्यक्ति की भावना को दर्शाता है। भावना, चेतना की एक प्रभावी अवस्था होती है जिसमें दुख, डर, घृणा या पसंद आदि अवस्थाओं को चेतना के ज्ञानमार्गी व इच्छाशक्ति आधारित मापदंडों पर विभेदात्मक रूप से अनुभव किया जाता है।
किसी व्यक्ति की सफलता में अनेक कारकों की भूमिका होती है,लेकिन इनमें से कोई भी कारक भावना से अधिक महत्त्वपूर्ण नहीं होता। अतः भावना को काबू में रखना सर्वाधिक महत्त्वपूर्ण है। भावना को,भावनात्मक समझ के द्वारा नियंत्रित किया जा सकता है।
भावनात्मक समझ में किसी की इच्छाओं के नियंत्रण, मनोभावों के नियमन, अनुभूति का विचारों से पृथक्करण, अपने को किसी दूसरे के अनुसार ढालने की शक्ति होती है। दूसरे शब्दों में यह स्वयं एवं दूसरे की भावनाओं को समझने तथा उसके प्रबंधन का संयोजन है। भावनात्मक समझ के माध्यम से भावनाओं का प्रबंधन निम्नांकित तरीके से किया जाता हैः
अपनी भावनाओं को जाननाः भावनाओं के उत्पन्न होने के साथ ही उसे पहचान लेना, भावनात्मक समय का मूल तत्त्व है। स्वयं की भावना को समझना और उसकी सराहना करने की क्षमता मनोवैज्ञानिक अंतर्दृष्टि और स्वयं को समझने की कुंजी है।
अपनी भावना को नियंत्रित रखनाः परिस्थितियों के अनुसार अपनी भावना को नियंत्रित एवं अभिव्यक्त करने की क्षमता किसी के विवेक पर आधारित होती है।
दूसरे की भावनाओं को पहचाननाः सहानुभूति मानव का मौलिक गुण है जो उसे मूक सामाजिक संकेतों को पहचानने में मददगार होता है। जो यह दर्शाता है कि दूसरे लोग आपसे क्या अपेक्षा रखते हैं। ऐसे लोग किसी समूह या बड़े कार्य को व्यवस्थित करने में माहिर होते हैं।
दूसरे की भावनाओं से तालमेल बैठानाः दूसरे की भावनाओं से तालमेल बैठाना, एक बड़ी कला है जो लोकप्रियता, नेतृत्व क्षमता का विकास और अंतरवैयक्तिक सफलता को प्रोत्साहित करती है।
इसलिये भावनाओं से तालमेल बैठाना, प्रत्येक कार्य के लिये, जीवन के लिये महत्त्वपूर्ण है और भावनात्मक समझ इसमें काफी सहायक होती है। भावनात्मक रूप से समझदार व्यक्ति अपने आसपास एक स्वस्थ वातावरण का निर्माण करता है जिसमें उसके साथ काम करने वाले लोग बेहतर कार्यसंस्कृति की अनुभूति करते हैं।
आप राज्य के एक योग्य प्रशासक हैं। एक गाँव में मात्र संदेह के आधार पर एक व्यक्ति पर हमला हुआ। कई हित समूह इसे सांप्रदायिक और जातिगत रूप देने की कोशिश कर रहे हैं। इससे जिले के अंदर और इसके इर्द-गिर्द भावनात्मक उन्माद उत्पन्न हो गया है। इस कारण उस क्षेत्र में बड़े पैमाने पर व्यावसायिक हानि हुई है और एक विशेष जाति और समुदाय के कई छोटे और मध्यम तबके के व्यापारी असुरक्षित महसूस कर रहे हैं। दुकानों को लक्ष्य कर अनेक तोड़-फोड़ की घटनाएँ भी हुई हैं। हिंसा और कमज़ोर वर्गों के प्रति प्रताड़ना की रिपोर्टें भी आई हैं। कुछेक अधिकार प्राप्त अधिकारियों की ओर से रिपोर्ट आई है कि निचले स्तर के पुलिस कर्मी और कुछ क्षेत्रीय अधिकारी अपने जाति समूह या समुदाय के सदस्यों के विरुद्ध, जो कि हिंसा में संलग्न हैं, कार्रवाई करने से हिचक रहे हैं। वे अपने संबंधियों के प्रति आँखें मूंद ले रहे हैं। आप इस परिस्थिति से निपटने के लिये क्या करेंगे?
उत्तर :
उत्तर की रूपरेखा : 
स्थिति का विभिन्न आयामों से अध्ययन
निष्पक्षता, वस्तुनिष्ठता और उत्तरदायित्व के संतुलन को कैसे सुनिश्चित करेंगे।
हितधारकः अल्पसंख्यक समुदाय, निचले स्तर के अधिकारी, व्यापक समाज।
मुद्दाः निष्पक्षता, वस्तुनिष्ठता और उत्तरदायित्व के संतुलन का।
प्रस्तुत केस स्टडी में मैं निम्नलिखित कार्रवाई करूंगाः
सर्वप्रथम निचले स्तर के सुरक्षा बलों की एक मीटिंग बुलाकर उन्हें वस्तुनिष्ठता, निष्पक्षता जैसे मूल्यों के विषय में समझाऊंगा। साथ ही उनमें जाति, धर्म से ऊपर उठकर भारतीय नागरिक, राष्ट्रवाद (Nationalism) की भावना का विकास करने का प्रयास करूंगा। अपेक्षित परिणाम हेतु मैं उनकी अभिवृत्ति में सकारात्मक परिवर्तन लाने का प्रयास करूंगा। यदि वे इस क्रम में शांति हेतु कार्रवाई करते हैं तो ठीक अन्यथा मैं स्वयं उनका नेतृत्व करूंगा। जैसे मुंबई हमलों के समय हेमंत करकरे इत्यादि ने किया था।
इसके साथ ही मैं क्षेत्रीय, धार्मिक व अन्य समूहों के नेताओं तथा राजनैतिक पार्टियों के बीच एक मीटिंग आयोजित कर, अलगाववादी रवैये को समाप्त कर के क्षेत्र में शांति व्यवस्था स्थापित करने का प्रयास करूंगा। ऐसा करते समय मैं आत्म जागरूकता, आत्म- प्रबंधन, मानव संबंधों जैसे-भावनात्मक बुद्धिमत्ता के आयामों का उपयोग करूंगा। साथ ही इन समूहों को उनके सामाजिक उत्तरदायित्व के मूल्य के विषय में बताकर समभाव लाने का प्रयास करूंगा। यदि बात बन जाती है तो मुद्दे को यहीं ठीक करूंगा और इसमें सभी समूहों की भूमिका तय करूंगा।
यदि इस मीटिंग का कोई हल नहीं निकलता है तो मैं इस संबंध में अलगाववादियों पर कानूनी कार्रवाई व पीडि़तों को पुलिस सुरक्षा प्रदान करूंगा। यदि स्थिति बिगड़ती है तो धारा 144 का उपयोग करूंगा। साथ ही सभी तथ्यों को एकत्रित कर अपने वरिष्ठों को इस विषय में रिपोर्ट दूंगा। उनके आदेशों के अनुसार मैं आगे की कार्रवाई करूंगा। 
इसके साथ ही इन घटनाओं से प्रभावित लोगों के लिये मुआवज़ा, पुनर्वास की व्यवस्था कर उनकी ज़िदगी को पूर्वास्थिति में लाने का त्वरित प्रयास करूंगा।
भविष्य में ऐसी घटना से बचने हेतु स्थानीय युवाओं को एकत्रित कर एक धर्म निरपेक्ष मंच की व्यवस्था करूंगा ताकि इन युवाओं की अभिवृत्ति में परिवर्तन लाया जा सके। साथ ही इन युवाओं को किसी रोज़गार में लगाने का प्रयास करूंगा। हाल ही में दिल्ली में ‘युवा’ नामक ऐसे ही एक कार्यक्रम की शुरुआत हुई है। 
मुंबई पुलिस के समुदाय निर्माण कार्यक्रम की भाँति अपने क्षेत्र में एक कार्यक्रम की शुरुआत कर आपसी सौहार्द बढ़ाने का प्रयास करूंगा।
वर्तमान में कई व्यवसायों के विभिन्न सामाजिक-वैधानिक संरचना से युक्त विभिन्न देशों में विभिन्न कार्यालय हैं। इस संदर्भ में क्या संगठन द्वारा विभिन्न बाज़ारों के अनुसार रोजगार, प्रोन्नति और वेतन के मामले में विभिन्न कार्मिक नीतियाँ लागू करना एक नैतिक व्यवहार है? सिद्ध करें।
उत्तर :
उत्तर की रुपरेखा:
विभिन्न देशों व विभिन्न सामाजिक-कानूनी फ्रेमवर्क में व्यापारिक संगठनों के व्यापार करने के तरीके को उल्लेखित करें।
इन तरीकों को नैतिकता के मापदंड पर जाँचे तथा बताएँ कि कौन-से व्यवहारों को प्रत्येक देश में अनैतिक ही माना जाएगा।
वर्तमान व्यापारिक कंपनियों के ऑफिस अलग-अलग देशों में भिन्न सामाजिक-कानूनी फ्रेमवर्क पर आधारित होते हैं। इनमें निम्न बातें दृष्टिगत होती हैं:
संगठनात्मक संरचना और कार्य-संस्कृति के स्तर पर किसी भी देश में एकरूपता देखने को मिलती है, जैसे- उबेर, समान कार्य संस्कृति, सुरक्षा स्तर, चालकों के लिये समान स्तर और ग्राहकों से संबंध को सभी देशों में एक-सा रखती है। 
अन्य पूरक कारक क्रियान्वयन के स्तर पर विभिन्नता लाते हैं। इसमें सोसाइटी की भूमिका, व्यक्तिगत गुण, बाज़ार की उम्मीदें महत्वपूर्ण भूमिका अदा करते हैं। जैसे- अमेजन डिलिवरी पर नकद भुगतान की व्यवस्था भारत में रखता है अन्य देशों में नहीं।
इस प्रकार की विभिन्नता को नैतिक कहा जाएगा क्योंकि नैतिकता (सही या गलत) समाज की वरीयता के आधार पर तय होती है अर्थात् नैतिकता के मानक समाज के आधार पर परिवर्तित होते हैं। नीतिशास्त्र किसी एक नैतिक कार्रवाई से इतर प्रतिस्पर्द्धी विकल्पों के मध्य मूल्यांकन करने के साधन उपलब्ध करवाता है। एक निर्णय किसी एक निचे में नैतिक रूप से सही हो सकता है और भिन्न सामाजिक परिस्थितियों में परिवर्तित भी हो सकता है लेकिन किसी भी परिस्थिति में लैंगिक या नृजातीय विभेद को नैतिकता के चश्मे के अंदर सही नहीं ठहराया जा सकता है।
उदाहरणः भिन्न-भिन्न देशों में वहाँ के कानून व मानकों के आधार पर मातृत्व लाभ, कार्य समय का अलग होना नैतिक है परंतु सामाजिक मानकों पर महिला के पदानुक्रम को निश्चित करना नैतिक नहीं माना जा सकता है।
“आप जो कुछ भी करते हैं वह निरर्थक होगा, लेकिन यह महत्त्वपूर्ण है कि आप इसे करें।” वर्तमान शासन प्रणाली में, जहाँ प्रशासन पर रचनात्मकता और उत्तरदायित्व निर्वहन की कमी का आरोप लगाया जा रहा है, इस कथन के महत्व की चर्चा करें। आपके विचार से इस विषय के समाधान के लिये कौन-से कदम अपनाए जा सकते हैं?
उत्तर :
उत्तर की रुपरेखा:
वक्तव्य के अर्थ को समझाएँ।
वर्तमान शासन की समस्याओं के संदर्भ में वक्तव्य के महत्व को समझाएँ।
समस्या के समाधान प्रस्तुत करें।
निष्कर्ष दें।
वर्तमान प्रशासन में रचनात्मकता की कमी और यथास्थिति देखने को मिलती है। इसका मुख्य कारण लालफीताशाही, समयाबद्ध सेवा वितरण का न होना, नौकरशाही का राजनीतिकरण, पहल करने के लिये प्रेरणा का अभाव, मीडिया ट्रायल इत्यादि है। 
इस परिदृश्य में बड़े सुधारों की कमी, युवा अधिकारियों में गिरता मनोबल, धीमी कार्य संस्कृति और मुद्दों से निपटने को कर्म परिवर्तनकारी दृष्टिकोण तथा अधिक वृद्धिशील दृष्टिकोण उभरकर सामने आया है। ऐसी स्थिति में किसी भी डर और निषेध के बिना कार्रवाई करने की आवश्यकता है। इस कारण इस परिदृश्य में वक्तव्य पूर्णतया यही प्रतीत होता है कि भले ही लक्षित जनता कम हो या प्रभाव क्षेत्र कम हो, किसी भी सार्वजनिक अधिकारी को जिम्मेदारी व निर्णय लेने से दूर नहीं भागना चाहिये।
इस समस्या के निवारण हेतु निम्न कदम उठाये जा सकते हैं:
प्रक्रियात्मक 
समयबद्ध डिलिवरी, जैसे-तेलंगाना में लोकसेवा विधेयक।
परिणाम आधारित निगरानी।
प्रदर्शन पर आधारित वेतन।
समयाधारित आकलन (Timely Assessment)
नैतिक (Ethical):
परस्पर संवादात्मक सेमिनार, जैसे-आईडीएस (Income Declaration Scheme) को जारी करने के पूर्व प्रधानमंत्री ने कर अधिकारियों के साथ ‘राजस्व ज्ञान संगम’ आयोजित किया।
प्रोत्साहन सत्र।
रोल मॉडल अभियानों का आयोजन।
राजनैतिक तटस्थता मूल्य शिक्षण।
पारदर्शिता।
भावनात्मक परामर्श।
अधिकारियों द्वारा पहल (initiative) के जोखिम से सुरक्षा प्रदान करने के लिये वास्तविक गलती और दुर्भावनापूर्ण त्रुटि के बीच अंतर हेतु लेखा परीक्षा करना।
एक सिविल सेवक के लिये लोककल्याण को सुनिश्चित करने हेतु भावनाओं का प्रबंधन आवश्यक है। टिप्पणी करें।
उत्तर :
उत्तर की रूपरेखा
प्रभावी भूमिका में लोक सेवक के लिये भावनात्मक समझ के महत्त्व को लिखें।
तार्किक तथा संतुलित विषय-वस्तु में भावनात्मक समझ के लाभों को स्पष्ट करते हुए इसे बढ़ाए जाने के उपायों की चर्चा करें।
प्रश्नानुसार संक्षिप्त एवं सारगर्भित निष्कर्ष लिखें।
भारत में सिविल सेवक कार्यपालिका का महत्त्वपूर्ण भाग है, जिसके निर्णय प्रत्यक्षतः जनसंख्या के प्रत्येक वर्ग को प्रभावित करते हैं। ऐसे में सिविल सेवक के लिये भावनात्मक समझ महत्त्वपूर्ण है।
भावनात्मक समझ से तात्पर्य स्वयं की भावनाओं के साथ-साथ दूसरों की भावनाओं के प्रबंधन से है। एक सिविल सेवक के भावनात्मक समझ से युक्त होने पर निम्नलिखित लाभ प्राप्त होते हैं :
यह आत्म-जागरूकता के माध्यम से लोगों की मजबूरी, कमज़ोरी और व्यवहार को समझने में सहायता करती है। इससे वे अपने भावनात्मक और तर्कसंगत मन को संतुलित करते हैं। 
यह कठिन परिस्थितियों में सिविल सेवक को सही निर्णय लेने और निश्चित मानदंडों के बाहर जाकर सोचने में सहायता करती है, जैसे कि आपदा प्रबंधन और दंगों के दौरान।
यह आत्म विनियमन के द्वारा जीवन में जुनून और प्यार उत्पन्न करती है जिससे तर्क के आधार पर भावनाओं को नियंत्रित करने में मदद मिलती है।
यह सिविल सेवकों को आत्म-प्रेरणा प्रदान कर उन्हें बेहतर कार्य निष्पादन के लिये प्रोत्साहित करती है जिससे व्यक्ति सही समय पर उचित माध्यम से गुणवत्ता के साथ कार्य कर पाता है।
यह समानुभूति के माध्यम से सिविल सेवकों को कानून, कार्यक्रम और सरकारी योजनाओं के बेहतर कार्यान्वयन हेतु लोगों के साथ मज़बूत संबंध बनाने को प्रोत्साहित करती है। उदाहरणस्वरूप वंचित वर्गों के कल्याण को समानुभूति के माध्यम से ही सुनिश्चित किया जा सकता है।
यह सामाजिक कौशल के माध्यम से टीमवर्क को बढ़ावा देती है साथ ही, व्यक्ति की रचनात्मकता को बढ़ाती है।
विवादों का बेहतर समाधान उच्च भावनात्मक समझ से ही संभव है। जैसे- जातीय संघर्ष, भूमि विवाद, धार्मिक उन्माद आदि का समाधान।
इसके इस महत्त्व को देखते हुए सिविल सेवकों में इसे बढ़ाने के उपाय किये जाने चाहिये। इसे निम्न प्रकार से बढ़ाया जा सकता है-
नकारात्मक विचारों को कम कर सकारात्मकता को बढ़ावा देना।
शांत रहने और तनाव को प्रबंधित करने की क्षमता का विकास करना। 
निष्ठावान होना और आवश्यकता के समय मुश्किल भावनाओं को व्यक्त करने की योग्यता प्राप्त करना।
सक्रिय रहने की क्षमता प्राप्त करना। 
एक जटिल व्यक्ति के सामने प्रतिक्रियाशील न होना।
वर्तमान के गतिशील परिवेश में एक सिविल सेवक का भावनात्मक समझ से युक्त होना अत्यन्त आवश्यक है तभी वह समाज, राजनेता सहित सभी वर्गों की राय का संतुलित प्रबंधन कर सकेगा। इससे समावेशी विकास, गुड गवर्नेंस जैसे लक्ष्यों की प्राप्ति संभव हो सकेगी।